Мунтахаб ат-таворих (2)\nШохмуродбий валинаъмининг Худоёрбий валинаъми билан Қароболиғ мавзеида урушгани зикри\nХудоёрбий валинаъми бу хабарни эшитиб, Уратепадан катта қўшин билан бирга Самарқанд сари юзланди. Шахрисабздан Абдуллох додхоҳ ва Едгорбий Худоёрбий валинаъмига ёрдам бериш учун йўлга тушиб, унга қўшилдилар. Ҳар икки сохиби давлат бир неча масофаларни босиб ўтгач, Самарқандга тахминан тўрт фарсахлик ерда жойлашган Қароболиғ мавзесида иккита ғаним лашкарининг тўқнашуви рўй бериб, уруш олови чунонам аланга олдики, жон овловчи ўқ лочини ўз парини ўлим майдонида куйдирди, жавхар шамшир юзидан тернинг қон томчиларини оқизиб, хунхор\nлашкарни унинг денгизига ғарқ қиларди. Маснавий:\nЗи гарди сутурони хайли сипоҳ,\nБар рухсор зад парда хуршеду моҳ.\nРустаму сатурони сарсар шитоб,\nФитода ба нофи замин печу тоб.\nБаромад чу аз кўси рўйин хурўш,\nЯлон роздори устухони магз жўш.\n(Мазмуни: Қўшин аҳлининг отлари чангидан,\nҚуёш ила ой тортди юзига парда.\nРустаму елдек учар отлар ётишар,\nҚулаб ер киндиги узра айқаш-уйқаш.\nҚўргошин ногорадан чиққанда садо,\nБаҳодирлар бўлишди эзилган мияга сирдош).\nУч кун шу зайл уруш қилишди. Уруш кунининг ўша тўқнашув бошланган чоғиданоқ Абдуллох додхоҳ ва Едгорбий мардлик намунасини кўрсатдилар. Нихоят ғалаба насими хеч бир томондан эсмади. Ноилож ўртага ярашув сўзини солиб, хар икки сохиби давлат ўз вилоятига қайтиб кетдилар. Фақир Худоёрбий валинаъмининг синглисидан бўлган жияни жаноб қиблагоҳим сай-йидлик паноҳи, нажиблик дастгохи эшон Султонхон Хўжа Ахрорий ва Едгорбий оғзидан хам бир неча марта эшитган эдимки, улар айтишича, ўша улуғ урушда Худоёрбий валинаъми томонидан қайта-қайта довюраклик намуналарини кўришган эканлар. Шулардан биттаси жанг айни қизиб турган пайтда рўй берган бўлиб, урушавериб толиққан бий отдан тушиб, бошини тиззасига қўйибди ва қаттиқ чарчоқдан шу захотиёқ уни уйқу элитибди. Айтишларича, Туркистон амирлари орасида шижоат ва уддабуронликда\nХудоёрбий валинаъмига ўхшаш киши ўтмаган экан. Бобо парвоначи вокеаси зикри. Худоёрбийнинг ота бир, она бошқа иниси Бобо парвоначи бир неча вақтдан сўнг Ҳисор томонга йўналди. Бир неча масофани босиб ўтгач, манзилу мақсадга етиб, ул мамлакатларни эгаллади. Бир неча кундан сўнг хоин фалак унга бир неча кунлик хукумати шарбатидан татишга йўл бермай, ўша пайтда Аллаберди Тоз хужум қилиб, Ҳисори боло ва унга қарашли музофотларни ўз қўли остига киритди. Бобо парвоначини ушлаб, қамаб қўйди. Бир йилдан сўнг бир кечаси Бобо парвоначи оёғидаги занжирни синдириб, икки хизматкори билан бирга қочиб, шахардан ташқари чиққанлари паллада тонг ёришиб қолди ва хеч қаёққа бора олмай, ноилож, ўша ердаги қабристонга яширинишди. Қўриқчилар уйқудан уйғониб, кўзларини очиб қарашса, тўрдаги овлари тузоқдан қочиб кетибди. Қочоқлар изига тушиб, кўчама-кўча ўлжаларини ахтариб, изғий бошлашибди. Бу хабар бир зумда шаҳар бўйлаб ёйилибди. Аллаберди Тоз жарчи33 чақиртириб, ким амирлик панохини ушлаб келтирса, уни дунё матоҳларидан бой қиламан, дебди. Одамлар хар томонга югуришиб, қочганларни излашга тушибдилар. Буни қарангки, халиги гўристон умумий кўчага яқин бўлиб, бу холни англаган Бобо парвоначи ва икки мулозими «лохавла» деганча дағ-дағ қалтираб ўтиришдан бошқа чора топишмабди. Шу махал мушукка ўхшаш бир чол худди кутилмаган ўлим каби булар устига келиб қолибди. Қараса, учта фалокат босган неча бир ғаму хасрат билан ўтиришибди. Чол дархол буларнинг ўша худодан сўраб, ўзи излаб юрган ов эканини билибди ва уларни ушламоқчи бўлибди. Ҳамиятли ўспирин ва хайрли кечган тасодиф зикри. Шу орада ўн икки яшар жуда бир чиройли ўспирин отаси бўлмиш ўша чол ва қочоқлар ёнига етиб келиб «ота, булар кимлар?» деб сўрабди. Ҳалиги девбашара чол «ўғлим, булар сен билан менинг бахту давлатимиз сабабчилари, тез бўл, буларни хоким хузурига олиб борсак, дунё бойликларини қўлга киритамиз ва буёғига фаровон турмуш кечирамиз», дебди. Бобо парвоначи чол билан ўспирин ўртасида бўлиб ўтаётган бу сўзларни эшитиб, ширин жонидан бутунлай умидини узибди. Успирин анча ўйлангач. отасига қараб «Эй отажон, нима бало, димоғингизга молихулиё касали тушиб, ақлдан оздингизми? Бу нима бўлмағур гапларни айтиб, алахсиряпсиз? Асрлар давомида фалак айланиб, бу каби ишларни улуғ кишилар бошига кўп солиб келган ва яна ўтказиб юборган. Яшасин бундай номардлик — ахир уйимиз остонасига бу каби улуғ зотлар бошига иш тушиб, панох истаб келишса-ю, биз эса уч кунлик ўткинчи дунё манфаатлари учун уларни ушлаб, қотили қўлига топширсак! Бундай хом хаёлнинг бахридан кечинг ва бўлмағур гапларни қўйинг», дебди. Чол боланинг гапига қулоқ осмабди ва тилини ёмон сўзларга чоғлаб, ўғлига қўпол гаплар айтибди. Мисраъ: Падар ки бадгухар аст, писар чи кунад (Ота ёмон зотли бўлса, ўғил нима қилсин); Аммо, бола ўз сўзидан қайтмабди. Ниҳоят, ота қараса, гаплари қовушмайди ва ўғил ота гапига кирадиган эмас. Ночор, ўғли юзидан ўта олмай ва унинг раъйига хам қараб, уйи томон кетибди. Фарзанд эса иккита адаб тиззаси билан Бобо парвоначи олдига чўккалабди ва дебди: «Мен Сиз жанобнинг амирлик ва давлат панохи парвоначи эканингизни билдим. Сиз учун бир эмас, юз бошим бўлса хам кечаман. Не хизмат бўлса, буюринг.» Мисраъ: Неки бикуни кун ки ба кори ту наояд (Яхшилик қилмоқчи бўлсанг қилавер, ишимга яраши шарт деб ўтирма); Бобо парвоначи ўспириндан бў гапларни эшитгач, боланинг елкасидан қучди ва боши-юзидан ўпганча пиқиллаб йиғлашга тушди. Сўнг: «Менинг манови мухримни олиб, карвонсаройга бор. Фалон хужрада соқоллари оқарган бир бемор ётибди. Мухрни унга кўрсат» деб, ўша кишидан яна кийим-кечак каби зарур нарсаларни олиб келишини хам тайинлади. Бола қабул бармоғини кўзига қўйиб, карвонсаройга қараб йўл олди. У ерга етгач эса истаган кишисини топди ва мухрни кўрсатди. Савдогарнинг кўзи мухрга тушгач, боланинг юзу кўзи ва пешонасидан ўпди. Тайинлаган нарсаларининг барчасини мухайё қилди ва бола билан хайрлашаркан «эй фарзанд, бир йилдан бери фақат шу иш учунгина ушбу масканда яшаб тургандим», деди. Бола парвоначи олдига етишгач, хуфтондан сўнг йўлга тушишди ва тилларидан «овора-ю, дарбадар бўлиш қандай яхши, агар сен каби яхши хамрох бўлса» қабилидаги сўзлар жорий бўлди. Аммо, йўлда боланинг оёқлари қавариб, пиёда юришга мажол етмай қолди. Ҳар учаласи навбатма-навбат болани елкаларида кўтариб кетишди. Уша кечаси тонг отгунча неча бир қийинчилик ва машаққат билан бир кўл қирғоғига етдилар. Кўл қамишларининг боши фалакка етса-да, бироқ яширинадиган қулай жойи йўқ эди. Ноилож, нарсаларини бир жойга кўмиб, хар тўртовлон қип-яланғоч холда кўл ичига тушдилар. Кетларидан таъқиб қилаётган аскарлар анчадан сўнг шу ерга етиб келишди ва хаммаёқни излаб, қочоқлардан бирор из ва аломат топишмади. Тўртовлон эса сув ўртасида худди ўрдаклардек чўмганча ўша кун ва тунни шу қўрқинчли жойда неча бир азобу уқубатда ўтказдилар. Эртаси оқшом йўлга тушиб, тонг отгунга қадар чўлдан юришди. Анча йўл юргач, Сурхон дарёси қирғоғига етдилар. Бирор соат йўл чарчоқларини ёзиб, дам олгач, ўзлари учун қамишдан сол ясашди ва дарё томон юзланишди. Вафодор бола эса хайрлашиб, неча бир хасрату ғамда ўз уйи томон қайтиб кетди. Байт:\nВақти видои дўст, ба ҳангоми бозгашт,\nЭй дида кош аз паси сар мешуди моро.\n(Мазмуни: Дўст билан хайрлашиб, қайтиш маҳали,\nЭй кўз, қанийди бошим орқасида бўлсанг).\nБобо парвоначи икки йўлдоши билан солга ўтириб, дарёда сузиб кета бошлашди. Бу дарёда «Ҳожи гирдоб» деб аталувчи бир гирдоб бўлиб, Мовароуннахрда бу гирдоб довруғи кенг ёйилган. Чунки, бирон кема ёки сол у ерга етгудай бўлса, осонликча қутулиб ўтиши даргумон. Буни қарангки, парвоначининг қамиш қайиғи хам ана шу гирдобга тушиб қолиб, қанча уринишмасин, солни сохилга олиб чиқиша олишмабди. Уч кеча-кундуз шу гирдобда сув оқизган томонга кетаверишибди. Нихоят, Аллох лутфидан қаттиқ шамол туриб, солни дарё қирғоғи томон суриб, гирдоб қўйнидан чиқарибди. Парвоначи бу бахту давлат шукронасини адо этиб, дарёнинг бошқа жойидан яна қайтиб сувга тушишибди. Шу зайл уч кун ўтгач, иттифоқан, Шерободнинг Худоёр Гаранг исмли мири дарё бўйида шикор қилиб юрган бўлиб, қараса, дарё ўртасида бир сол уч нафар киши билан оқиб келмоқда. Мирнинг кўнглидан буларни хохнахой дарё оқизган бўлса керак, шу сабабли ихтиёрсиз ўтирган кўйи келишмоқда, деган ўй ўтиб, шу фикр орқасида бир нечта кишисига қамиш қа-йиқни дарё қирғоғига судраб чиқишни буюрибди. Нотаниш кишилар дарё четига келгач, Шеробод мири парвоначини ўз олдига чорлабди ва хол-ахвол сўрабди. Парвоначи «мисраъ: Чи пурси мани бахт баргаштаро (Мен бахти қайтгандан нени сўрайсан); Биз учала мулло Кўлобдан келяпмиз. Илм олиш мақсадида Бухоро сари йўлга чиққанмиз», дебди. Мирнинг бу «толиби илм»-ларга рахми келиб, худо йўлига бир неча танга бахшида қилиб, кетишлари учун рухсат берибди. Бобо парвоначининг Бухоро амири кўлига тушгани. Буни қарангки, мазкур воқеалар рўй бермасдан бурун Худоёрбий валинаъми ва Бобо парвоначи олдига [Шоҳмуродбий номидан] элчилик расми билан борган бир киши хам шу мир ёнида бўлиб, сал нарироқда турган экан. Кўзи мир олдидан узоқлашаётган парвоначига тушиб, уни таниб қолибди ва фалакнинг бу ишидан хайратга тушиб, йиғлай бошлабди ва ўз мирига бу хақда гапириб берибди. Мир бу гапни эшитган захоти парвоначини бағрига босиб, узр сўрабди. Шу ондаёқ унга қимматбахо либослар кийгизиб, учқур отларга миндирганча ўзи билан бирга Шерободга олиб кетибди. Парвоначи у ғанимидан бу душмани қўлига тушганини англаб, бўйнини эгиб ва бошини қуйи солганча чор-ночор кетаверибди. Манови байт эса кўнглидан ўтибди, фард байт:\nТу коре кун ки бар домаш на афти,\nГар афтоди тапидан маслаҳат нест.\n(Мазмуни: Бир илож қилгину тузогига тушма,\nАгар тушсанг, типирчилаш бефойда).\nБу хабар Шохмуродбий қулоғига етибди ва парвоначини хузурига юборишларини буюрибди. Парвоначи шу зайл Бухоро тутқунлигида бир йил қолиб кетди. Худоёрбий валинаъми анчагина элчилар юбориб, икки орада хатлар алмашгач, неча бир хийла ва тадбир воситасида укасини Шохмуродбий қўлидан қутқариб олди. Парвоначи акаси хузурига етишгач, валинаъми унга Жиззах хокимлигини берди. Айтмишлар, байт:\nАлминнатиллоҳ ки ранж кашидем,\nДидем турову зи ту ба мақсуд расидем.\n(Мазмуни: Худога шукр, ранжлар тортдик, аммо,\nСени кўрдигу сен сабаб мақсадга етдик).\nХудоёрбий ул халоскор мард ўғлоннинг мақтовли васфини укаси тилидан эшитиб, ғойибона равишда унинг ишқи ўқи амирлик панохининг дилидан жой олибди. Болага совға-салом тариқасида жуда кўп тухфа ва хадялар юборибди. Қанийди, тириклик чоғимда шу химмати юксак ўспиринни бир бора кўрсам, бошқа орзу-армоним қолмас эди, деб афсус ва надоматлар чекибди. Амир шу армон билан дунёдан ўтди. У вафот этгач, Бобо парвоначининг хукмронлиги даврида ул вафодор йигит ўзи қутқарган янги мир хузурига келди хам. Мир боланинг қўлига икки юз тилло инъом пули тутқазиб, кетишига рухсат берди. Аммо, мирнинг шунча давлати ва боланинг эса олийхимматлилик билан қилган бу қадар беқиёс яхшилиги билан таққослаб, холис бахо берганда, парвоначи ул олий химмат болага хеч нарса бермади хисоб бўлган. Бобо парвоначининг бўлмағур киликлари зикри. Бобо парвоначи ўта гўл ва лофчи бир мир сифатида хам ном қозониб ўтди. Унинг лофчилик ва сафсатагўйлик хислати бутун Мовароуннахр бўйлаб овоза бўлган эди. Бинобарин, ушбу сахифада шундан бир нечтасини битта сабаб билан ёздим. (Сабабини эса қуйироқда айтаман). Бир куни у қатнашаётган ўтиришда сўз мавзуси қиш совуғи ва қору ёмғирлар хақида бўлиб, парвоначи хам дебди: — Фалон йилиси шундай кўп қор ёғдики, ерга ёққан қор қалинлиги чиндан хам осмонга етди. Қушлар қор уюмлари устига чиқиб олиб, тумшуқлари билан юлдузларни чўқалаб ейишди. Келгуси йили эса Хўжандда пайтим худда ўшандай совуқ бўлиб, хаммаёқ муз билан қопланди. Бир махал кўзим бир итнинг иккита том оралиғида муаллақ турганига тушди. Кейин яхшилаб диққат қилсам, ит бечора томдан томга сакраётган пайти музлаб, олд оёқлари бир томда, орқа оёқлари иккинчи томда қотиб қолган экан.\nБир куни ўтиришда сўз ов хақида борибди. Шунда мир қуйидагича хикоя қилишга тушибди: — Бир куни Хўжандда ов қилиб юргандим. Шикордан сўнг бир жойга тушдик. Қарасак, ерга жуда кўп қозиқлар қоқилган экан. Маҳрамларнинг бариси отларини шу қозиқларга боғлашди. Эрталаб уйғониб қарасак, шунча отдан битта от хам йўқ. Бироздан сўнг одамларим отларни хар ер, хар ердан топиб келишди. Аммо, уларнинг хар бири ёнида биттадан турна қушлари хам бор ва қарасам, отларнинг арқонлари ўша турналарнинг бўйинларига боғланган. Кейин билишимизча, кечаси тунда қозиқ гумон қилиб, отларни турналарнинг бўйнига боғлаган эканмиз. Турналар эса отларимизни шу зайл хар тарафга етаклаб кетибди. Эртаси куни бедана овладик. Битта хеч тенги ва ўхшаши йўқ овчи лочинимиз бор эди. Бедана хаддан зиёд кўп бўлиб, лочинни битта бедана томон қўйиб юбордим, таппа босди. Аммо, шу ернинг ўзида яна бир бедана бор экан, учмоқчи бўлганида халиги лочиним унга хам ташланиб, яна бир чангали билан унисини хам ушлади. Тағин битта бедана хавога кўтарилмоқчи бўлди, уни эса тумшуғи билан ушлади. Буни қаранг, шу пайт яна бир бедана учмоқчи бўлганди, ушлаш учун хеч ери қолмаган лочин, «сени хам барибир ушлайман», деб юборса бўладими. Овдан сўнг бир ховлига қўш ташладик. Уй эгаси дарвозаси оғзига қопағон бир ит боғлаб қўйган экан. Мени тишламоқчи бўлиб, мен томон тўпилиб келди. Оғзига қараб шундай мушт солдимки, қўлим кетидан чиқди. Яна бир қўлим билан эса итни ётқизиб, оғзини бор кучим билан айириб, иккинчи қўлимни ичидан тортиб олдим. Қўлимга илиниб ичак-човоқлари хам чиққан экан, шуларни осилтирганча ит ўрнидан туриб қочиб қолди. Парвоначининг яна бир хикояси: — Бир хароб ахволга тушиб, яғири чиққан отим бор эди. Мулозимларимга унинг яғири чиққан сағрисига лой суркаб, пода орасига қўйиб юборишларини буюрдим. Шундай қилишди. Уч ойдан сўнг сурувдаги отларни битта қолдирмай олиб келишди. Улар ичида халиги отим хам бўлиб, қарасам, сағрисида катта-катта тарвузлар осилиб турибди. Бундай ўйлаб кўрсам, ўша яғир жойига лой суркаганларида тупроқда ётган тарвуз тухумлари хам қорилган лой билан отнинг сағрисидан жой олган экан ва мана энди палак отиб, шунча катта тарвуз солибди.\nБунақа рангли ва ширали тарвузни умрим бино бўлиб сира хам еб кўрмаган эдим. Хуллас, юқоридаги каби савдойи ва бир қайнови гапларни парвоначи оғзидан кўп эшитишган. Ҳаммасини хам ёзиб тугатиш қийин. Бу келтирганларим бекорчи хикояларни хам қўлингиздаги китобда ёзаман деган фикр кўнглимда йўқ эди. Ҳали айтганимдай сабаби эса шунда бўлдики, каминанинг хусни нури қуёшни хам кўримсиз холга туширувчи гўзал бир суюклигим бор эди. Тасодифдан бир кечаси ўтиришда ушбу воқеалар хам тилга олинди ва ул пари чехра бу хикояларни хам китобингизда ёритинг, деб буюрди. Ноилож, сўзи ерда қолмасин деб ушбу битикда қайд этдим. Шунинг учун яна таъкидлашим лозимки, буларни келтириш орқали Бобо парвоначининг бундай бўлмағур гапларни айтишдан мақсади одамларни кулдириш бўлган, демоқчи эмасмиз. Мутлақо. Булар парвоначининг савдойи мижоз бўлиб қолгани сабабли айтиб юрган хикоялари бўлиб, унинг ўзи хам бу айтганларини айни хақиқат деб тушунган ва ишонч билан айтган. Тиббиёт китобларида ўқиганим бор: бу хам савдойилик касалининг бир хил кўриниши бўлиб, ақлга путур етгани ва мия қуввати заифлашганидан юзага келиб, кишининг хаёл кучи хар хил бўлмағур нарсаларни хам ростдек қабул қилаверади, бу касалга чалинган киши шунинг орқасида юқоридаги сингари бўлмағур хаёлий сўзларни айтишга мажбур бўлади. Айтишларича, Бобо парвоначи илгари бундай одам эмас экан, бу касалга икки марта қамоққа тушгандан сўнг йўлиққан. Алқисса, Шохмуродбий валинаъми Бухорога етгач, бир неча кун йўл хордиғини ёзиб дам олиб, давлат юмушлари ва халқнинг арзу додини сўраш ишлари билан машғул бўлди. Айтишларича, байт-ул-мол, яъни давлат хазинасидан ўзининг шахсий эҳтиёжлари учун бир фулус хам харж қилмас экан. Кийим-кечак, еб-ичиш бўйича қандай чиқими бўлса, барчаси мамлакатдаги ғайридин ахолидан ундириладиган жизя солиғи хисобидан амалга ошаркан. Айтадиларки, бир гал Самарқандга келганида бир неча кун ўша вилоятда қолиб кетиб, сарфлайдиган харажат пули тугабди ва бисотида битта эски пўстиндан бўлак бирон нарсаси қолмабди. Ноилож, ўша пўстинини сотиш учун бозорга бердириб юборибди. Пўстиннинг харидори топилмабди. Нихоят, деярли текин бахода, аниқроғи, ярим дирхамга сотиб қайтишга мажбур бўлишибди. Сотиб олган харидор камбағал бир мулло киши бўлиб, эртаси куни пўстинни қайтариб олиб келиб, «пўстиннинг айби бор экан, савдони бекор қиламан, олмайман», дебди. Шоҳмуродбий валинаъми «нима айби бор экан?» деб сўрабди. Ҳалиги одам «бутун дунёнинг бити шу пўстиннинг ичига йиғилган экан. Кечаси танимда бир мисқол хам эт қолмаслигига сал қолди», дебди. Мулло бу пўстиннинг Шохмуродбийга тегишли эканидан хабари йўқ экан. Валинаъми роса қотиб кулибди ва нихоят иккаласи хам қози хузурида чўкка ўтириб, қози хукмини сўрашибди. Қози ярим танга арзон тушириб, пўстинни муллога сотиш бўйича қарор чиқармоқчи бўлибди. Аммо, мулло бунга кўнмабди ва «бу пўстиндан безор бўлганман, бир фулусга хам олмайман, пулимни қайтаринг», дея оёқ тираб олибди. Валинаъми эса олишини сўрайверибди. Чунки пўстиндан қўлга киритган кечаги икки тангани ишлатиб бўлган, ёнида муллога қайтариб бериш учун бошқа пули йўқ экан. Хуллас, анча тортишувлардан сўнг мулло рози бўлибди ва валинаъми можародан қутулибди. Айтишларича, Эрон юришидан қайтаётган махал бисотида бирон танга пул қолмаган бўлиб, Бухорога яқин ерда қорни очиқибди ва доимгидек, сўфийлар равиши бўйича, халолдан луқма ейишга одатланган валинаъми оёғидаги бир жуфт ковушини ечиб, баққолга берибди ва эвазига бирор егулик олиб, тановул қилибди. Бухорога эса оёғида ковушсиз кириб борибди. Шохмуродбийнинг ейдиган таомлари хам киши ейдиган даражада бўлмай, ўт-ўлан ва сут-қатиқ, сузма ва дуккаклиларнинг хаммасини бирга аралаштириб, аталага ўхшаш бир нима пиширтириб ер экан. Бошқа овқатларга қиё хам боқмас экан. Айтишларича, инилари унга нисбатан хоинлик йўлини тутибдилар ва акасини ўлдириш мақсадида икки нафар баттол номусулмонга кўп нарсалар ваъда қилиб, уларни аёллар қиёфасида Аркка юборибдилар. Ул таррор харомилар бир йўл билан харам ичкарисига кириб олишибди ва сарой ахли юриш-туришдан тинчигач, ул икки ит сийрат Шохмурод валинаъми ухлаб ётган жойга келиб, дуч келган ерига пичоқ ура бошлашибди ва шу зайл тани-баданини илма-тешик қилиб, яралашибди. Аммо, хазрати вожиби таолонинг ўзи қаровчи-ю, сақловчи бўлса ва қазо етмаган эса қилич хам иш бермайди, деганларидек, валинаъми тирик қолибди.\nАхир айтмишлар, байт:\nАгар теги олам бижунбад зи жой,\nНабурад раге то нахоҳад Худой.\nАгар бутун оламнинг қиличи чиқса қинидан,\nХудо хоҳламаса битта томирни ҳам кеса олмас).\nҚонхўрлар ишни битказган хисоблаб, топшириқ берган мирлар ёнига қайтиб келишибди ва Бухоро салтанати қўлга киргани билан табриклашибди. Мирлар эса «валинаъмининг боши қани?» дея сўрашибди. Жаллодлар «минг жонидан биттаси хам қутулмади, бошини сўраб нима қиласиз», дейишибди. Мирлар орасидан Султонмурод қўшбеги эса «буларнинг иши хом бўлиб чиқмаса гўрга эди» дея ташвиш билдирибди. Эндиги гапни саройдаги воқеалардан эшитинг. Ҳалиги қон-хўрлар валинаъми ишини бир ёқлик қилгач, мирлар олдига йўл олишибди. Кутилмаган бу ишдан сал ўтиб, харам канизаклари валинаъми ётган ўриндиққа келиб, уни бир дарё қонга беланиб ётган холда кўришибди ва барчаси хайратдан донг қотганча, сочларини юлиб, юзларини тирнаб, ёқаларини йиртишга тушибдилар. Бироздан сўнг яхшилаб текшириб кўришса, валинаъмининг жони борга ўхшабди ва йиғи-сиғини йиғиштириб, ғамлар шодликка айланибди. Бу туркий мисраъ шу холга мос келади: Чиқмаган жондин умид — ушбу масалдур машхур...; Бирор фурсатдан сўнг валинаъми кўзини очибди ва «душманлар менинг ишимни бир ёқлик қилишди, сизлар эса бир бало қилиб, мени пахтага ўранг ва ташқарига олиб чиқинг, одамлар менинг тириклигимни кўришсин, бўлмаса иш қўлдан чиқади», дебди. Канизлар буйруқни у айтгандай қилиб бажаришди ва тонг отгач, бу хабар бутун шахар бўйлаб ёйилди. Бу қабих ишни қилган инилар эса валинаъмининг соғ-омонлигини билиб, чуқур ўй гирдобига ботишди. Шохмуродбий укалари олдига одам юбориб, шундай деб айттирди: «Сизлар пасткаш бир дунё учун ундан хам пасткашроқ ишга қўл урдингиз. Аммо, биз бундай разилликни қилмаймиз, балки шафқат ва мархаматни афзал биламиз. Кўнглингизга бирон ёмон фикр ва гумон келиб ўтирмасин.» Укалари валинаъмининг бу сўзларини эшитгач, ўзларининг Бухорода қолишини ор-номус юзасидан эп кўрмай, Хар бири бир тарафга бош олиб кетишди. Чунончи, Султонмурод қўшбеги хаж иродасини қилиб,\nйўлда оламдан ўтди. Махмудбий Хўқанд сари йўл олди. Шундан сўнг Афлотун табъли хакимлар валинаъмининг яраларини даволашга киришдилар. Оз кун\nичида муолажа ишлари мувофиқ тушиб, Аллох иродаси билан амир бутунлай шифо топди. Уша пайтлари Худоёрбий валинаъми бу борлиқ тупроқхонасидан этак йиғиштириб, охират йўли томон юзланди. Умри муддати эллик олти йил бўлди.


Лекин бу «фақат олимлар насл-насабидан ўқимишли ёшлар чиқар экан-да», дегани эмас. Аслида қобилият — вундеркиндлик ҳар бир бола тафаккурида яширинган. Бу аввало оилага боғлиқ. Унда яратилган муҳит, катталарнинг саъй-ҳаракати ана шу қобилиятни уйғотишга ва ривожлантиришга қодир. Бу ҳақиқат ҳаётда кўп марта ўз исботини топган.\nЁш олим, Тошкент ахборот технологиялари университети доценти, фалсафа фанлари доктори Ҳабибулло Носиров ўзининг илм-фан оламига кириб келишини ҳам бунга мисол сифатида айтади. У 26 ёшидаёқ докторлик диссертациясини ҳимоя қилган. Ҳозир университетда ёшларга таълим бериб келмоқда. У билан суҳбатимиз ота-она фарзандини камолотга етказишда, унинг фавқулодда иқтидорини уйғотишда қандай омилларга аҳамият бериши лозимлиги хусусида кечди.\n— Вундеркиндлик генга боғлиқми? Қобилият туғма бўладими ёки иқтидорни йўқдан бор қилиш ҳам мумкинми?\n— Менимча оилада етарлича эътибор қаратилса, гарчи генда бўлмаса ҳам иқтидорли болани тарбиялаш мумкин. Чунки айрим ота-она ўзи ўқимаган бўлса ҳам «фарзандим ўқисин, бизнинг оиладан ҳам олим-профессорлар чиқсин», деб орзу қилади ва боласига шунга яраша шароит яратиб беради. Айрим болаларда эса ўзида кутилмаганда қандайдир соҳага қизиқиш пайдо бўлади. Масалан, техника, ахборот-технологиялари, кимё ва ҳоказо. Бунда ота-она шу соҳани тушунмаса ҳам, унинг қизиқишини совитмаслиги керак.\n— Шароит бўлса ҳам, ҳафсала қилмайдиганлар бор. Мақсадга эришиш учун ёшларнинг ўзи нима қилиши керак?\n— Бунинг учун кўп китоб ўқиш, техника ва технологиялардан унумли фойдаланишни билиш лозим. Илмий китоблар мураккаб тилда ёзилган. Уларни тушуниш жуда қийин. Шу сабабли қийин мавзуларни содда тилда ёзилган китоблардан ўқиб-ўрганиш зарур. Фақат дарсликларни ўқиш билан чекланмаслик, турли энциклопедия, қизиқарли математика, кимё ва бошқа китобларни ҳам мутолаа қилиш лозим.\nИнтернетдан фойдаланиш ҳам айни муддао. Мен ҳам таълим олиш жараёнида бирон нарсани тушунмасам, дарҳол интернетга кириб, кенгроқ маълумот топишга ҳаракат қилардим. Ўзбек тилида маълумотлар етарли бўлмаса, рус ва инглиз тилидаги ахборотларни излардим. Шунинг учун чет тилларни яхшироқ ўрганишга интилдим. Дарсда устозлардан эшитганингиз, китоблардан ўқиганингизни тушунишга ҳаракат қилсангиз, кўпроқ маълумот тўпласангиз, шу мавзуда гапирганда ҳар бир сўзнинг моҳиятини чуқур англаб сўзлайсиз, мавзу ҳам яхши эсда қолади.\n— Ҳаётда эришган ютуқларингиз ҳақида гапирсангиз…\n— Ўзим олти ёшдан мактабга чиққанман. Онам физика-математика соҳаси мутахассиси бўлгани, мен билан кўп шуғуллангани учун аниқ фанларни ўрганишда унчалик қийналмаганман. Мактабда 1-синфдан 3-синфга, 7-синфдан 9-синфга «сакраб» ўқидим. Бошида бироз қийналганман. Чунки ўз тенгқурларим орасида фақат аълога ўқиб юриб, бирдан ўзимдан катта ўқувчилар орасига тушиб қолганман. Мавзулар қийин бўлгани учун уларга тушуниб кетгунча баҳоларим «3» ва «4» га тушиб қолган. Лекин синфдошларимга етиб олиб, фақат аълога ўқишга бўлган ҳаракатимни асло тўхтатмадим.\n15 ёшимда университет талабаси бўлдим. Ўшанда ҳали фуқаролик паспортини ҳам олмагандим. Ўқиш даврида ўз устимда кўп шуғулланиб, 2-курсда иқтидорли талабалар қаторига қўшилдим. Жуда катта илмий салоҳиятга эга инсон — Игорь Гаврилов билан танишганим ҳаётимдаги энг катта омад, деб ҳисоблайман. У мени фанга йўналтирди. Кейин илмий тадқиқотлар билан шуғулландим, бир қатор мақолалар ёздим. Газета ва журналларда чиққан материаллар, ўқишдаги ютуқларим туфайли мени «Беруний» номидаги давлат стипендияси ҳамда «ICT-Teleсom» стипендияларига лойиқ кўришди. Ушбу ютуқлар эвазига магистратурага имтиёз асосида қабул қилиндим.\nМагистратурада Ўзбекистон Республикаси Президенти давлат стипендиясига сазовор бўлдим. Хуллас, оиладаги маънавий муҳит, яхши китоблар ва доно устозлар қуршовида бўлганим олдимга қўйган мақсадларга эришишда муҳим аҳамият касб этди.\n— Ўқимишли одамлар кўп, аммо уларнинг ҳаммаси ҳам гений эмас. Ўқиган илмидан амалда қандай юз фоиз фойдаланса бўлади?\n— Бунинг учун биринчидан, касбни тўғри танлаш керак. Яъни ишлайдиган соҳасининг келажагини олдиндан кўра билиш лозим. Бу ҳар кимнинг ўз қўлида. Масалан, қайси соҳа истиқболда ривожланади, қай бир соҳага талаб кучли бўлади? Балки маълум даражада тадбиркор бўлиш ҳам керакдир. Билимга эга бўлса-да, инсон ҳаётда ўз мақсадига эриша олмаса, айб унинг ўзида деб биламан. Яхши олим одамларга ўз ғояларининг тўғрилигини ёки амалдаги қайсидир ишнинг нотўғрилигини исботлаб бера олиши керак. Ўқимишли одам кимдир унга ҳаётини енгиллаштириб беришини кутиб ўтирмайди, ўзи излаб имкон топади. Олим ҳар томонлама олим бўлиши керак. Ана шунда билганини амалда қўллай олади.\nШу ўринда ўзим эшитган бир мантиқий ҳикояни айтиб берсам. Одамлар бир донишмандга савол беришди: болага балиқ қовуриб бериш тўғрими ёки қармоқ бериб, балиқ тутишга ўргатишми? Шунда донишманд: унга балиқ увилдириғини бериш керак. Хоҳласа қовуриб есин, истаса кўлга ташлаб балиқ етиштирсин, деб жавоб берибди.\nДарҳақиқат, ўйлаб кўрадиган бўлсак, тайёр нарсани ейиш ҳамманинг қўлидан келади. Аммо борни йўқ қилмасдан йўқдан бор қилиш, табиий ресурсларни сақлаш ва кўпайтириш фақат илмли-тадбиркор одамнинг қўлидан келиши мумкин.\n— Ҳозирги тезкор замонда қандай қилиб ҳаммасига улгуриш мумкин?\n— Ахборот технологияларидан иложи борича унумли фойдаланишни билиш керак. Булар телефон, интернет, планшет, компьютер ва ҳоказо. Мен бажаришим керак бўлган ишларни телефонимга ёзиб оламан. У менга қайси ишни қачон қилишни эслатиб туради. Маъруза ва тадбирларда муҳим маълумотларни телефоннинг қайд варағига ёзиб бораман. Чунки керакли маълумотлар қайд қилиб борилмаса, эсдан чиқиб қолиши мумкин.\nКўпчилик қўл телефонининг ажойиб имкониятларидан фойдаланмайди. Ҳолбуки, мобиль телефон бугун фақат мулоқот воситаси эмас! У интернет орқали янгиликларни билиш, таҳлил қилиш имконини беради. У почта, телеграф, радио, телевизор, компьютер, соат, фотоаппарат, диктофон, калькулятор, ён дафтарча, китоб, луғат, фото альбом, банк-тўлов хизматлари ҳамда бошқа кўплаб инсон ҳаётини енгиллаштирувчи имкониятларни ўзида жамлаган мўъжиза! Ундан унумли фойдалана олмаган одам ютқазади. Асосийси, қимматли вақтини иқтисод қила олмайди.\n— Дам олиш, спорт билан шуғулланиш, саёҳатлар одамга нима беради?\n— Ўзим айнан дам олиш учун саёҳатга чиқмаганман. Шу кунгача асосий вақтимни билим олиш, илмий изланишлар, диссертация ҳимоясига сарфладим. Энди агар шароит туғилиб, сафарга чиқишга тўғри келиб қолса, ҳордиқ билан бирга ишни ҳам битказишга ҳаракат қиламан. Яъни саёҳат ҳам мен учун фаолиятни ривожлантиришда ўзига хос имконият бўлади.\nБаъзилар фақат дам олишни ўйлайди. Мен мақсадсиз ўйин-кулги, вақтихушлик қилиб юришни ҳеч ҳазм қилолмайман. Чунки болалигимдан вақтни тўғри тақсимлашни ўрганганман. Негаки, синфларни қолдириб сакраганимда бошқаларга етиб олишим учун кечаю кундуз ўқишимга тўғри келган. Лекин шундай бўлса ҳам учта секция (инглиз тили, баскетбол, каратэ)га қатнашишга вақт ажратардим. Фақат шуғулланиш эмас, спорт мусобақаларини томоша қилиш ҳам кишига яхши кайфият бағишлайди. Тенгдошларимга агар омадга эришмоқчи бўлса, китобдан, спортдан, мазмунли саёҳатдан вақтини аямасликни маслаҳат бераман.\n🕔11:42, 06.03.2020 ✔1990\n🕔17:17, 27.12.2018 ✔6008\n🕔17:17, 27.12.2018 ✔5930\n✔ 1990 🕔 11:42, 06.03.2020\n✔ 6008 🕔 17:17, 27.12.2018\n✔ 5930 🕔 17:17, 27.12.2018\n✔ 5801 🕔 09:14, 21.12.2018\n✔ 4355 🕔 09:14, 21.12.2018


FDG компанияси Manhattan КТЖМ тақдимотини ўтказади: тадбир кунида махсус таклиф\nЎзбекистон Жаҳон Иқтисодиёт Жамият Технология Спорт Kun.uz light\nЖамият 16:40 / 20.11.2020 1481\n21 ноябр куни FDG девелоперлик компанияси барча истаганларни ўзининг бешинчи лойиҳаси – Manhattan бизнес-классидаги лойиҳасининг тақдимотига таклиф қилади.\n21 ноябр куни, Ҳамид Олимжон метро бекатининг ёнида Дархонда жойлашадиган, Manhattan кўп функционал турар-жой мажмуасининг савдо бўлими ўз эшикларини очади. Ушбу лойиҳа Нью-Йорк шаҳрига хос эркинлик руҳи билан бойитилган бўлиб, энг муҳим бўлган мезон- вақтни сақлаб қолишга қаратилган. Унинг инфратузилмаси яшовчилар ўзларининг вақтини тирбандликка, кутишга, машина қўйиш учун жой қидиришга сарфламасдан, қимматбаҳо дақиқаларини оила аъзолари ва яқинлари билан мулоқот қилиш билан ўтказишлари мўлжалланган.\nManhattan лойиҳаси ҳақида\nManhattan КТЖМ уч қурилиш фазасидан иборат бўлиб, уларнинг ҳар бири ўзига хос ғоясига эга.\nManhattan Prime - бу шубҳасиз қулайлик дегани. Бизнес-класс хонадонлари, вақтлари қиммат турадиган, мақомдор инсонларга тўғри келади.\nManhattan Central - бу, обод турар-жой мажмуасининг барча афзалликларидан ва Тошкентнинг марказий туманидаги ривожланган инфратузилмадан фойдаланишни истаган, ёш тадбиркорлар ва фаол инсонларнинг яшаш жойи.\nManhattan SOHO – тошкентлик ёшларни ўзига тортадиган жой. Бу ерда галереялар, ресторанлар, кафелар, замонавий дўконлар ва оила ҳамда дўстлар даврасида вақтни мароқли ўтказиш учун қолган барча маконларни топиш мумкин бўлади. Cентрал Паркка олиб борувчи, пиёда юриш хиёбони айнан гавжум SOHO орқали ўтади.\nИнфратузилма: пойтахт марказининг барча афзалликлари\nManhattan КТЖМда яшовчи инсонлар, офисгача тирбанд йўллардан етиб боришга улгуриш учун, эртароқ туришга мажбур бўлмайди. Сафарларга тез-тез бориб турадиган ишбилармон одамлар аэропорт (автомобилда 15 дақиқа) ва "Тошкент" вокзалининг (автомобилда 10 дақиқа) яқин масофада жойлашганликларини юқори баҳолайдилар.\nЯқин масофада Central Park жойлашган бўлиб, бу ерда оилангиз билан сайр қилиш, спорт билан шуғулланиш ва дўстлар билан ҳордиқ чиқариш ниҳоятда ёқимли. Паркнинг ўзида маданий, спорт ва кўнгилочар тадбирларнинг кўп ўтказилиши Manhattan турар-жой мажмуасида инсон ҳеч қачон зерикмаслигидан кафолат беради.\nБизнес-класснинг ички инфратузилмаси\nManhattan лойиҳасига, шу билан бирга, меҳмонхона, бизнес-марказлар, тиббий марказ, югуриш ва велойўлакчалар, коворкинг-маркази киради. Иш, яшаш ва дам олиш учун мўлжалланган жойлар бевосита ёнма-ён жойлашган бўлиб, банд ва уларга талаб юқори бўлган инсонлар доимо интиладиган, айнан ўша work-life balance муҳитини яратишга ёрдам беради.\nҒамхўрлик майда нарсаларда акс этади: FDG меъморлари томонидан меҳмонлар учун кутиш ҳудудлари, лифтни оёқ билан чақириш сенсорларини (қўллар банд бўлган ҳолда), 50 кишига мўлжалланган алоҳида тантаналар зали, шунингдек, ўқув марказлари, гўзаллик салонлари, тренажёр заллари мавжуд бўлиши кўзда тутилган.\n3 та пухта ўйланган режалаштириш ечими\nХоналарни режалаштириш ечимлари барча гуруҳдаги яшовчиларнинг эҳтиёжларини инобатга олган ҳолда ишлаб чиқилган:\nкенг меҳмонхоналар. Ёшлар учун қизиқарли ўйинлар ва енгил газаклар билан оқшомларни ёки катта авлод вакиллари учун тўкин дастурхонларда узоқ зиёфатларни ташкил этиш мумкин - меҳмонлар ўзларини ниҳоятда қулай ва эркин ҳис этадилар;\nалоҳида хоналар ва қўшимча санузеллар. Бу хусусиятни болали оилалар юқори баҳолашлари аниқ, ахир ҳар бир болага шахсий ҳудуди ва хонаси керак. Иккинчи санузел - бу, оила аъзолари ишга бир вақтда кетаётган ҳолда, навбат кутмаслик учун ажойиб имконият;\nсмарт-планировкалар. Ҳудудни режалаштиришга ақл билан ёндашиш натижасида Manhattan КТЖМда ҳар бир метр "ишга туширилган". Ҳаттоки ўртача хонадонлар ҳам сиғимли ва функционал эканликлари билан фарқ қилади.\nManhattan КТЖМ савдо бўлимининг очилиш маросимида меҳмонларни нима еутмоқда?\nManhattan КТЖМ савдо бўлимининг очилиш маросими соат 11:00да бошланади, лекин тадбирга сиз учун исталган қулай пайтда соат 11:00 дан 18:00 гача ташриф буюриш мумкин.\nХушбўй қаҳва ва енгил таомлардан баҳраманд бўлган ҳолда, меҳмонлар бўлғуси турар-жой мажмуаларининг меъморчилик кашфиётларини, планировкалари ва инфратузилмасини синчиклаб кўриб чиқиш имкониятига эга бўладилар. Бўлажак хонадонингизни тасаввур қилиш, First Development Group директори ва мутахассислари билан танишиш, эсдалик учун байрамона фотоҳудудда расмга тушиш ва бўлғуси қўшниларингизни кўриш учун тадбирга бутун оилангиз билан келишингиз мумкин.\nТадбир меҳмонларини FDG компаниясидан фойдали махсус таклиф кутмоқда. Фақат шу куни Manhattan КТЖМдаги 20 та хонадон учун ўзига хос қулай шартлар амал қилади. Тошкент марказида бизнес-классга доир уй-жойни анчадан бери қидираётганлар учун, бу тақдимот мукаммал хонадон ҳақидаги орзуни ҳаётга татбиқ этиш учун ажойиб фурсат бўлади.\nТақдимотга ташриф буюриш учун ҳавола орқали рўйхатдан ўтиш лозим: https://manhattan.uz/bestdayever\nАлоқа учун маълумотлар:\nСавдо бўлимининг жойлашиши: https://yandex.uz/maps/-/CCUARVH38D\nЮқори самарадорлик – фақат John Deere билан!\nХитойлик мактаб ўқувчиси дунёдаги энг бўйи баланд ўсмир деб топилди\nИс газидан заҳарланиш яна кун тартибида. ФВВ қандай чоралар кўрмоқда?\nТожикистон миллий валютаси бир кунда деярли 10 фоиз қадрсизланди. Сабаблар ва оқибатлар\n“Аёлимни рози қилиш учун барчасини қилдим, аммо...” – Хиёнат гирдобида қолган эркак ҳикояси


Шавкат Мирзиёев Қозоғистон халқини табриклади\n06.07.2018 22:04 0 8136\nҚозоғистон пойтахтидаги Мустақиллик саройида бугун, 6 июль куни Остона шаҳрининг 20 йиллигига бағишланган тантанали тадбир бўлиб ўтди.\nДавлатимиз раҳбари ушбу тарихий сана билан Қозоғистон халқи ва Президент Нурсултон Назарбоевни самимий табриклади. Бу ҳақда Президент матбуот хизмати хабар берди.\n— Остона шаҳри янги, мустақил ва изчил ривожланаётган Қозоғистоннинг ёрқин тимсолидир. Унинг қиёфасида қозоқ халқининг бой маданияти ва анъаналари, замонавий архитектура ютуқлари мужассам. Бу шаҳар йирик иқтисодий ва молиявий марказ, халқаро форум ва учрашувлар учун қулай майдон ҳамдир, — деди Шавкат Мирзиёев.\nМаълумот учун, 1994 йил 6 июлда Қозоғистон Олий Кенгаши мамлакат пойтахтини Олмаотадан Оқмолага кўчириш тўғрисида қарор қабул қилган. 1997 йил 10 декабрда Президент Нурсултон Назарбоевнинг фармонига мувофиқ Оқмола шаҳри Қозоғистон Республикасининг пойтахти деб расман эълон қилинган. 1998 йил 6 май куни Оқмола шаҳрининг номи Остона деб ўзгартирилган. 2008 йили қабул қилинган қонунга мувофиқ «6 июль – Пойтахт куни» давлат байрами этиб белгиланган.\nШавкат Мирзиёев Қозоғистон Остона\nСиёсат 04/07, 20:22\nСиёсат 06/07, 22:28


НАТО Бош котиби Россиянинг “Газпром” компаниясини газ етказиб беришни қисқартирганликда айблади\n18 Yanvar 22:20 Жаҳон\nГАЗ Газпром ЕВРОПА НАТО Столтенберг\nНАТО Россия газини Европа бозорига етказиб бериш сезиларли даражада қисқарганини айтди.\nНАТО Бош котиби Йенс Столтенберг Россиянинг «Газпром» компаниясини Европа бозоридаги газ нархини манипуляция қилишда айблади. Бу ҳақда у Германияга ташрифи чоғида “Шимолий оқим 2” бўйича саволга жавоб берар экан.\nШундай қилиб, Столтенберг Халқаро энергетика агентлиги раҳбари Фотиҳ Биролнинг «Газпром» Европа Иттифоқидаги газ нархини манипуляция қилаётгани ҳақидаги сўзларидан иқтибос келтирди.\nСтолтенберг ва Германия канцлери Олаф Шольц ўртасидаги қўшма матбуот анжуманининг онлайн трансляцияси НАТО матбуот хизмати томонидан амалга оширилди.\n“Мен, албатта, Халқаро энергетика агентлиги вакили Фотиҳ Биролнинг Россия газининг Европага етказиб беришда сезиларли пасайиш кузатилгани ҳақидаги баёнотини, агар Россия хоҳласа, экспортни сезиларли даражада ошириши мумкин бўлган шароитда эътиборга олдим. Газпромга қарашли газ омборларида ҳам газ даражаси пасайган”, деди Столтенберг ва бу газ бозорини манипуляция қилиш эканлигини таъкидлади.


Штайнмайер Ўзбекистон делегациясини Берлиндаги конференцияга таклиф этди\n11:00 / 31.03.2016\nЎзбекистонга 2 кунлик ташриф билан келган Германия ташқи ишлар вазири ҳамда ЕҲХТ (Европада хавфсизлик ва ҳамкорлик ташкилоти) раиси Франк-Вальтер Штайнмайер Ислом Каримов билан учрашув вақтида ўзбекистонликлар делегациясини шу йилнинг 31 май - 1 июнь кунларида Берлин шаҳрида ўтказиладиган конференцияда иштирок этиш учун таклиф қилган. Бу ҳақда Sputnik хабар берди.\nБу конференцияда диний радикализм ва террорчи ташкилот вакиллари бўлган жангариларнинг ўз юртларига қайтиши муаммоларига қарши курашиш масалалари муҳокама этилиши кўзда тутилган.\n"Германия ЕҲХТ доирасида 31 май-1 июнь кунларида диний радикализмга қарши кураш мавзусидаги конференцияни қабул қилади. Унга ЕҲХТ аъзолари бўлган барча мамлакат вакилларини таклиф этамиз", деган Штайнмайер.\n"Бу мавзу кейинги терактлардан кейин янада долзарблашди", дея қўшимча қилган ЕҲХТ раиси.\nГерманиянинг Ўзбекистондаги элчихонаси маълумотига кўра, Штайнмайер Марказий Осиё бўйлаб сафари давомида Тожикистон ва Қирғизистонга ҳам боришни режалаштирган. У томонлар билан учрашувларда ҳукумат вакиллари билан музокаралар ўтказиб, жамоатчилик вакиллари билан учрашади. Учрашувларда кўтариладиган асосий мавзу терроризмга қарши курашдаги ҳамкорлик, ЕҲХТ доирасидаги иқтисодий ҳамкорлик масалалари бўлади.


Тошкентда 18 ёшли йигит бировнинг машинасида она-болани уриб кетди. Она 2 яшар қизчаси билан бирга воқеа жойида ҳаётдан кўз... - 7 Сентября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nПонедельник, 2020-09-28, 7:06 PM\nГлавная / Bosh sahifa » 2020 » Сентябрь » 7 » Тошкентда 18 ёшли йигит бировнинг машинасида она-болани уриб кетди. Она 2 яшар қизчаси билан бирга воқеа жойида ҳаётдан кўз...\nТошкентда 18 ёшли йигит бировнинг машинасида она-болани уриб кетди. Она 2 яшар қизчаси билан бирга воқеа жойида ҳаётдан кўз...\n2020 йил 4 сентябрь куни тахминан соат 11:00 да Шайхонтоҳур тумани Шофайз кўчасида бошқа шахсга тегишли бўлган «Lacetti» русумли автомобилни тегишли ҳужжатларсиз бошқариб борган 18 ёшли Бекзод Ю. икки нафар пиёдани уриб юборган.\nСўнг у бошқарувни йўқотиб, қарама-қарши ҳаракат йўлига ўтиб, 51 ёшли Маъруфжон К. бошқарувидаги «Spark» русумли автомобилга бориб урилган.\nЙТҲ натижасида пиёдалар – 22 ёшли Н.М. ва унинг икки ёшли қизи Н.К. бадан шикастларидан воқеа жойида ҳаётдан кўз юмган. Автомобиль ҳайдовчилари шифохонага етказилган.\nЙТҲ факти асосида Ўзбекистон Республикаси Жиноят кодексининг 266-моддаси 3-қисми ("Транспорт воситалари ҳаракати ёки улардан фойдаланиш хавфсизлиги қоидаларини бузиш”) бўйича жиноий иш қўзғатилди.\nКатегория: YANGILIKLAR / ЯНГИЛИКЛАР / HABARLAR / AXBOROT | Просмотров: 49 | Добавил: #новости, #Yangiliklar, #news, #uznews, #ahborot, #xabarlar, #newsuz, #habarlar, #Yangilik | Рейтинг: 0.0/0


ММА: Ўзбек жангчиси Махмуд Мурадов рақибини 3-раундда нокаутга учратди (фото ва видео)\n30 апрель,2017, 13:50 3710\nАралаш яккакураш жангларида фаолият олиб бораётган ўзбекистонлик спортчи Махмуд Мурадов ўзининг навбатдаги жангини Чехия пойтахти Прага шаҳрида ўтказди.\nМахмуд Мурадов ХFN мусобақаси чемпионлигига номзодлик учун кечган жангда анчайин кучли грузиялик Шота Гвасалиага (6-2) қарши рингга кўтарилди. Қизиқарли ва муросасиз кечган жангда Махмуд ўз устунлигини намойиш этиб, рақибини 3-раунднинг ўзидаёқ техник нокаутга учратди.\nMMA: Ўзбек жангчиси чемпионлик камарини қайтариш учун машғулотларга киришди (фото)\nЭслатиб ўтамиз, ўтган йили декабрда Махмуд бразилиялик Давид Рамирес билан бўлган қарама-қаршиликда жароҳат олиб жангни давом эттира олмаган эди. Махмуд шу вақтгача 10 марта рингга чиқиб, шулардан 7тасини ўз фойдасига ҳал қилган.\nМаълумот учун: X Fight Nights MMAнинг янги, профессиональ ва ўз-ўзини молиялаштирадиган лигаси ҳимобланади. XFN ареналарида жаҳон даражасидаги энг яхши жангчилар ўзаро тўқнаш келадилар. XFN спортда энди порлаётган юлдузлар ажойиб имконият ҳамдир.\nЧемпион Махмуд Муродов Тошкентга етиб келди (фото) 3445 29.06.2017\nРасман! Маҳмуд Мурадовнинг чемпионлик жангидаги рақиби маълум бўлди 1038 19.06.2017\nMMA: Ўзбек жангчиси чемпионлик камарини қайтариш учун машғулотларга киришди (фото) 3007 12.01.2017\nЎзбек жангчиси чемпионлик камари учун рингга чиқади 1742 02.12.2016\nТеглар: ММА Ўзбекистон XFN Махмуд Мурадов\nНурсултон Рўзибоев Екатеринбургда рақибини аяб ўтирмади (видео) 1331\n"Пахтакор"ни йирик ҳисобда енган "Насаф" ОЧЛ йўлланмасини нақд қилди 1089\nАҳмедовнинг жамоаси кубок финалида ўйнади ва… 1074\nСўнгги тур олдидан Олий лига жадвали қай ҳолатга келди? (фото) 1005\nРўзиқул Бердиев: "Навбаҳор"нинг 2 футболчисига бўлган қизиқишимиз тўғрисидаги хабар асоссиз 950\nОлий лига. "Локомотив" чемпион, "Насаф" кумуш, "Пахтакор" бронза медалларига эга чиқадиган бўлди 855\nШота Арвеладзе: Менга "Насаф"нинг барқарор ўйнаши ёқди 831\n“МЮ” Жозе Моуриньо нархини белгилади 698


Ражабов Қаҳрамон / Xodimlar / Ўзбекистоннинг совет даври тарихи бўлими (1917-1991 йиллар) / Bo'limlar / Bosh sahifa - Институт Истории Академии Наук Республики Узбекистан\nBosh sahifa / Bo'limlar / Ўзбекистоннинг совет даври тарихи бўлими (1917-1991 йиллар) / Xodimlar / Ражабов Қаҳрамон\nРажабов Қаҳрамон Кенжаевич\nЕтакчи илмий ходим, грант раҳбари\nМаълумоти : Тошкент давлат университети, 1989.\nУ 1989 йилдан Ўзбекистон ФА Тарих институтида фаолият кўрсатади. 1995 йил 9 мартда номзодлик диссертациясини ва 2005 йил 9 июнда докторлик диссертациясини ҳимоя қилди. “Ўзбекистоннинг совет даври тарихи” сектори мудири (2000). Айни пайтда “Ўзбекистоннинг совет даври тарихи” бўлими мудири ҳамда грант раҳбари лавозимида фаолият кўрсатмоқда.\nОлимнинг ҳозиргача 100 га яқин турли китоблари ҳамда 900 дан ортиқ илмий ва оммабоп мақолалари чоп этилган. Ўндан ортиқ давлатларда ўтказилган халқаро илмий конференциялар қатнашчиси. Ўзбекистон, Қозоғистон ва Туркиядаги турли илмий журналлар таҳририяти аъзоси.\nИлмий қизиқиши: Туркистондаги истиқлолчилик ҳаракати ва совет режимининг қатағон сиёсати;\nТуркистон ва Ўзбекистонда ХХ асрдаги ижтимоий, сиёсий ва ҳарбий жараёнлар;\nБухоро амирлигидаги манғитлар сулоласи тарихи;\nТуркий сулолалар ва давлатлар ҳамда давлат арбоблари фаолияти.


Орол денгизининг қуриган тубидан чучук сув топилди (видео) » Ўзбекистон янгиликлари – Zamin.uz\nОрол денгизининг қуриган тубидан чучук сув топилди (видео)\n27 январь 2019, 18:35\n26 январь куни сув кўзининг топилиши муносабати билан тантанали маросим ўтказилди. Унга қатор вазирлик ва идоралар раҳбарлари, мўйноқликлар ҳамда Оролнинг қуриган тубида меҳнат қилаётган ҳашарчилар қатнашди.\nУшбу чучук сув Жанубий Орололди артезиан бассейнининг Бор даври ётқизиқларидан, яъни 260-280 метр теранликдан топилди. Сув сарфи секундига 7 литрни ташкил қилаётган бу сувнинг минераллашуви 3 грамм, қаттиқлиги 6 миллиграмм эквивалентга тенг.\n—Жанубий Орололди артезиан бассейни ер ости сувлари Чимбой, Тахтакўпир, Қораўзак туманлари ҳудудларини қамраб олади. Фойдаланишга яроқли бундай сув кўзлари ушбу туманларда ҳам топилган, — дейди Оролбўйи дала гидрогеологик экспедицияси бошлиғи Шавкат Олимов. — Жанубий Орололди артезиан бассейни ер ости сувларини махсус ускуналар ёрдамида чучуклаштириб, ичимлик суви сифатида фойдаланса ҳам бўлади. Ҳозирги кунда Чимбой, Қораўзак, Тахтакўпир туманларида шундай ускуналар ёрдамида аҳоли сувни истеъмол қилиб келмоқда.\n4-5 та ярусдан ташкил топган Бор даври ётқизиқларининг пастки қатламларидаги жанубий Орололди артезиан бассейни ер ости сувлари термал ва минераллашган бўлиб, шифобахш хусусият касб этади. Бу каби 47-50 градус иссиқликдаги сувлар Қозоқдарё, Қораўзак, Чимбой ҳудудларида мавжуд.\n— Чучук сув кўзларининг очилиши Мўйноқда чорвачилик соҳасини ривожлантиришга асос бўлади, — дейди Мўйноқ тумани ҳокими Сайлаубай Данияров. — Шунингдек, экологик вазият яхшиланади. Қушлар, ёввойи ҳайвонлар келади. Биохилмахиллик ривожланади. Пайдо бўлган ветландлар эса тузнинг ҳавога кўтарилишига ҳам тўсиқ бўлади.\nОролбўйи дала гидрогеологик экспедицияси томонидан жорий йилда Мўйноқ туманида, яъни Возрождение ороли, Сургил, Ахантай ҳудудларида шу каби 40 та сув кўзларини очиш режалаштирилган. Бу биринчиси бўлиб, сув кўзларининг очилиши Қорақалпоғистоннинг шимолий туманларида чорвачиликни ривожлантиришга замин яратади.\nШунингдек, 2021—2023 йилларда Жанубий Оролнинг қуриб қолган қисмини геологик жиҳатдан ўрганиш ишлари олиб борилиши ҳам алоҳида дастур сифатида қабул қилинган.\nЯнгиликлар » Жамият » Орол денгизининг қуриган тубидан чучук сув топилди (видео)


"Тузоқ" китоби, Шоҳруҳ Акбаров\nҲуқуқшунослик, Бадиий адабиёт\nЎзбек менталитетига хос бўлган самимийлик, соддалик, ишонувчилик, меҳмондўстлик хусусиятлари кўпинча фирибгарларнинг ўз қабиҳ ниятларини амалга оширишларида қўл келади. Бу соддалик кўпинча қимматга тушиб, жабрланувчини танг ҳолатга тушириб қўяди. Натижада у "емаган сомсага пул тўлашга" тўғри келади, ҳатто жиноий жавобгарликка тортилиб қолиши ҳам мумкин. Ушбу мўъжаз рисолада ҳикоя этилган воқеа фикримизнинг далили сифатида келтиради. У китобхонни ҳўшёр бўлишга, эҳтиёткорликка, ўз ҳуқуқларини яхши билишга ундайди.\nКАЛВАК ҚИШЛОҒИ, 2010 ЙИЛ\nАбдулбоқи ака, туни билан тиниқиб ухлаб, одатдагидай, тонг саҳарда ўрнидан турди, яхши дам олгани учунми ўзини қушдай енгил сезарди. У юз-қўлини ювгач, сўриток олдига борди-да ток қайчини олиб узумларнинг қалинлашиб, қуёш нурини тўсиб қолган баргларини қирқиб-қирқиб ташларкан, беихтиёр Иркутск шаҳридаги ҳамкорлари Александр Шабалов ва Умар Тошпўлатовларни эслади. "Улар менга уч юз минг долларлик, деярли 60 та вагонга жойлашадиган миқдорда тахта жўнатамиз деганди. Эсидан чиқиб кетдими? Майли, мен пулини тўлаган, аммо Магомед олиб қолган сараланган бир вагон тахта (улгуржи баҳоси 80000 рубл) ва темир йўл учун алоҳида тўлаган 120000 рублим учун аҳдини бажариши керак эди-ку. Жўнатган қовун-тарвуздан ҳам Умаржон 2709000 рубл қарздор, бу суммаларни долларга айлантирганда 100000 доллар атрофида бўп қолаяпти. Умар Иркутскда учта ошхона қурганини эшитувдим. Ишнинг кўзини билади бу бола. Ўзимиздан борган болаларни арзон-гаров ишлатиб, ошхоналарни қуриб олди, азамат. Тахта-ёғоч арзон, иш кучи деярли текин. Ошхоналарнинг томи ва ички жиҳозларига пул керак, холос. Хўш, ошхоналарни нима қилади? Ишлатиб ўша ёқларда қолиб кетадими? Бўлмаган гап. Умаржон ошхоналарни сотади-да, албатта юртига келади. Қанчага сотиши мумкин? Агар ҳар бирини 500000 доллардан сотса, бир ярим миллион доллар бўлади. Ўшанда мен берган юз минг доллар пул чап чўнтагининг бир бўлагини эгаллайди, холос...\nОйдин кечалар 3-китоб


Ҳеч бир неъмат она сутига тенг келолмайди (ёш оналар ўқимасин!!!) - Darakchi\nСАЛОМАТЛИК 12.04.2014, 14:07\n“Онам ўзи туғмасидан ҳам бир неча йиллар аввал дояликни бошлаган. Чунки, Онам-онам” деб йўқлаб турадиганларнинг баъзилари энг катта акамдан ҳам бир неча ёш катта. Онамнинг айтишича, (у даврларда деб гап бошламоқчи эмасман, муустақилликка эришганимизда ёшим эндигина еттини қоралаганди, холос!) ишлаб юрган кезлари туғруқхоналарда эндигина дунё юзини кўрган чақалоқ онасидан бир неча кунгача ажратиб қўйилган. Шу пайт давомида дарддан бўшанган аёллларнинг сути ёппасига соғиб олиниб, аралаштириб чақалоқларга берилаверган! Билмадим, ҳозир туманимизда мен тенгги қанча кўкалдошларим бордир?!! Менимча бу сизларга янгилик эмас!\nАна холос, ўзинг кўрмаган даврларни қоралашни бошладингми деманг! Бунақа ниятим ҳам йўқ! Ўша пайтда бирон аёлнинг боламга бегона аёлнинг сутини берманг, деб жанжал қилгани ҳақида онам ҳеч нарса демаганлар. Туғруқхонадан кейин ҳам оналар бир-бирининг чақалоғини бехижолат эмизаверган шекилли, ўзимдан мисол: амакимнинг хотинини ҳам иккинчи она сифатида қадрлайвераман.\nУзундан узоқ кириш сўзи қилмасдан мақсадга кўча қолай: ҳамма она ҳам она! Ҳамма она сути ҳам бирдек муқаддас! (ВА ФОЙДАЛИ!)\n1.ОНА СУТИ ИНФЕКЦИЯЛАРДАН ҲИМОЯ ҚИЛАДИ\nФарзандим дунёга келганида дастлабки кунларда аёлим уни эмиза олмади! Оч қолган гўдакка эса бунинг қизиғи йўқ: чинқиргани – чинқирган! Аммо, палатадошлардан биронтаси чақалоқни эмизгиси келмади! Во! Меники ҳам фаришта эмас. Бегона аёлга у ҳам боласини эмиздиргиси келмаган! Касалликлар ўтармиш.... Ол-а, у ҳолда неонатолог опамиз “Она сути инфекциялардан ҳимоя қилади” деб қулоғимизга танбур чертибдилар-да! (Худо кўрсатмасин, тарих ғилдираги орқага қайтиб, онам доялик қилган даврлар келса, бугунги ёш оналар додини кимга айтарди?) Оқибат, илк кунлардан бошлаб, бола вақтинча бўлса ҳам сунъий озиқлантирилди. Шукур-ки, она сутидан ҳам бебаҳра қолмади.\nСавол: хўш, бу ёшгина келинчаклар қачондан бошлаб она сутининг илоҳий қудратига шубҳа қилишни бошладилар? Ахир, улар ўша 70-80 йилларда бир-бирининг боласини ийманишларсиз эмизиб кетаверган оналарнинг қизлари-ку! Дин нуқтаи назаридан олсак ҳам, зарурат кучли бўлса, бегона болани эмизишга рухсат этилади.\n2. ЮЗТА НОННИНГ ПУЛИГА ТЕНГ\nАввало, ҳар ким ўз боласига ўзи эга бўлсин, ўзи эмизсин! Аммо, аёлларда бундай худбинликнинг пайдо бўлишига хизмат қилаётган ва биз кўп ҳам илғамайдиган бошқа омиллар ҳам бор! Неонатология бўйича мутахассислардан бирининг “Бундан ўттиз йиллар олдин боласига сунъий овқат берадиганлар кўпайиб кетганди” деган фикрини ҳурмат қиламан! Аммо, бу фикрни ўтган замон феълида айтмаганлари дурустроқ эдими?!!\nНега-ки, болалар сунъий озуқалари ҳозир ҳам бозори чаққон товарлардан бири! Турига, брендига, неча ойлик болага мўлжалланганига қараб уларни 30 тадан тортиб 100 тагача буханканинг пулига сотиб олса бўлади, ҳатто-ки, ярим қоп уннинг нархига тенглари ҳам бор! Битта хорижда ишлаб чиқарилган бўтқанинг оддийси 5-7 кунга етишини инобатга олсак, бир чақалоқни оёққа турғазгунча оила бюджетининг каттагина қисмига яхшига таъсир кўрсатиши ҳеч гап эмас! Тағин, мен ундан 1,5-3 баробар қимматроғи ҳақида гапирмаяпман. Бола учун жонимизни берадиган халқмиз, шундай экан харажатдан ҳам қочмаймиз! Аммо, менга қизиқ, тинимсиз онам меҳрига қиёслаб қилинган реклама шу қадар ёш ота-оналарга таъсир қилган-ки, гўё-ки, бу маҳсулотлардан чақалоғингизга олиб бермасангиз, беихтиёр ўзингизни ҳам фарзандингизга бемеҳр, унга келганда зиқналик қиладиган ота-онадек ҳис қилишингиз ҳеч гап эмас!\nТуғруқҳонага қайтамиз! Ҳув ўшанда, оч қолган бегона чақалокни эмизишни, бегона аёлларга эса ўз чақалоғини эмиздиришни истамаган ёш оналарнинг ичида бошқа иддаоси бўлган: “Ана, дўконлар тўла болалар бўтқаси! Ўшандан оберсин!” деб виждон ҳовурига сув сепиб ўтираверишган, аслида!\n3. БУ ЎЗИМГА ҲАМ ҚИЗИҚ!\nНега энди савдо расталарининг каттагина қисмини хорижда ишлаб чиқарилаётган болалар сунъий озуқалари эгаллаб олган? Нега энди ишбилармонлик муҳитини янада яхшилашга асосий эътибор берилаётганидан унумли фойдаланиб, маҳаллий ишлаб чиқарвчиларимиз ушбу соҳага қизиқиш билдирмаяпти? Ёки бизда болалар озуқаларини ишлаб чиқариш учун етарли хом-ашё йўқми? Ёки коса тагида бирон нимкоса яширинми? Монополия?!!.... Ҳа, йўғ-э, бизда ахир халол рақобатни ривожлантиришга хизмат қилувчи махсус қўмита ишлаб турганида ортиқча шубҳаларга ўрин бўлмаслиги керак!\nҲа-я, нега тўсатдан бу мавзу кўтарилди дейсизми? Кеча салкам 2 йиллик танаффусдан сўнг яна болалар сунъий озуқасидан сотиб олишни бошладим! Чилласи чиқаётган иккинчи фарзандимга! “Made in Uzbekistan” деганидан изладим, тополмадим! Ҳар ҳолда мен кирган дўконда йўқ экан. Яна қўлларим ихтиёрийми, мажбурийми хорижда ишлаб чиқарилганига югурди. Ёзганларим ўшанинг таъсири, шекилли! Сизда бу борада фикрлар қандай?\nАГАР МУЛОҲАЗАЛАРИНГИЗ БЎЛСА,\nяшаш манзилингиз, исм-фамилиянгизни тўлиқ ёзиб, шахсий имзонгиз билан бизга мактуб йўлланг. Манзилимиз: Тошкент шаҳри, Амир Темур шоҳ кўчаси, 53-уй. Алоқа индекси: 100060. Шунингдек, ҳар куни соат 09.00 дан 19.00 гача (+99895) 194-64-16 рақамларига қўнғироқ қилиб ёки xatlar@darakchi.uz манзили орқали ўз саволларингиз билан мурожаат қилишингиз мумкин.


Шота Арвеладзе "Персеполис"га қарши ўйиндан сўнг нималар деди?\n5 март, 2019, 22:19 1499\n"Шерлар" кучли рақиб майдонидан очко ола билишди.\nХабарингиз бор бундан бироз аввал Осиё чемпионлар лигаси гуруҳ босқич дастлабки турида "Персеполис" меҳмони бўлган "Пахтакор" 1:1 ҳисобида дуранг қайд этди. Ўйиндан сўнг ўтказилган матбуот анжуманида “шерлар” устози Шота Арвеладзе ўзининг учрашув ҳақидаги фикрларини билдириб ўтди.\n“Биринчи навбатда ажойиб муҳит билан табриклайман. Улар жудаям яхши муҳит ҳосил қилишди. Бир ўйинга 50 минг мухлис келиши зўр. Биз қийин ўйин кутгандик. Улар стандарт вазият ва узун паслар орқали ўйнашади. Яхши ўйнадик, баъзан аниқлик етишмади. Кун якунида футболчиларимни табриклай оламан.\nЭрон футболи ўтган йили ажойиб натижалар кўрсатди. Рақиб финалда ўйнаганини биламиз. Ҳозир кимнинг мусобақада фаворит эканини айта олмайман.\nБиз ўз ўйинимизни намойиш этишга интилдик. Ҳозирча янги футболчилар борлиги сабабли барча жиҳатларда ўсишга эришишимиз керак.\nБу ерда футболни севишади, ўз ватаним ва Ўзбекистонда ҳам шундай. Мухлислар ўз жамоаларини қувватлаши жуда яхши ҳолат”, - дейди грузиялик мутахассис.


Наманган шаҳрида ноқонуний қурилмаларни бартараф этиш бўйича кенг кўламли тадбирлар бошланди\nНаманган шаҳрининг Давлатобод даҳаси, 5-а кичик туманда шаҳарсозлик қоидаларига зид бўлган, ноқонуний, ўзбошимчалик билан барпо этилган қурилмаларни бартараф этиш бўйича кенг кўламдаги рейд бошланди.\nТадбирда ҳокимлик, прокуратура, ички ишлар, солиқ, қурилиш бўлими вакиллари, электр, газ ва ободонлаштириш корхонаси ходимлари иштирок этмоқда. Улар тегишли ҳужжатларсиз фаолият юритаётган дўкон, ошхона, пайнет шохобчалари, ёймаларни ўрганмоқда.\n“Янги ҳаёт” МФЙда ўтказилган дастлабки рейд давомида ўнлаб ноқонуний қурилмалар олиб ташланди. Улар орасида хусусий овқатланиш шохобчаларининг кўплиги кишида ташвиш уйғотади. Санитария-гигиена ва хавфсизлик талабларига мутлақо зид бўлган мазкур шохобчалар аҳолининг кўплаб эътирозларига сабаб бўлмоқда.\nНаманган шаҳрини янада ободонлаштириш, ҳудудни саранжом-саришта сақлаш мақсадидаги рейдлар давом эттирилади.


Batafsil: Yaratildi: 24.05.2019 13:35 Tahrirlandi: 24.05.2019 13:35 Ko'rishlar soni: 864\nЯқинда Навоий шаҳридаги 1-Ҳарбийлаштирилган ёнғин хавфсизлиги қисмининг спорт майдончасида кўнгилли ёнғиндан сақлаш хизмати дружиначилари ўртасида ёнғин ўчириш амалий спорти бўйича мусобақа бўлиб ўтди.\nМусобақада Навоий кон-металлургия комбинатига қарашли Навоий шаҳар саноат майдонидаги объектларининг 14 та жамоаси қатнашди. Жамоалар 100 метрга тўсиқлар оша югуриш ва ёнғин ўчириш эстафетасида ўзаро беллашди.\nЯкуний натижаларга кўра, умумжамоа ҳисобида Назорат-ўлчов қурилмалар ва автоматикаси марказий лабараторияси жамоаси 1 ўринга сазовор бўлди. Навоий машинасозлик заводи жамоаси 2 ўрин ва “1-ГМЗ” кон бошқармаси жамоаси 3 ўринни қўлга киритишди.\nҒолиб ва совриндорларга диплом ва эсдалик совғалар топширилди.